Փաստորեն Գառնիկ Իսաղուլյանն իր հարևան Հովհաննես Սահակյանից պահանջում է 11 հազար ԱՄՆ դոլարին համարժեք ՀՀ դրամ` որպես հավելյալ տարածք ստանալու արժեք: Բանն այն է, որ 2007 թ. Երևանի Օրբելու փողոցի թիվ 12 շենքի մի խումբ բնակիչներ իրենց շենքի կողային ճակատի կողմից կցակառույց իրականացնելու օրինական թույլտվություն են ստանում և համաձայնություն են տալիս, որ բոլոր հարցերով զբաղվի իրենց հարևան Գ. Իսաղուլյանը: Այս մասին տեղյակ են պահում նաև իրենց 1-ին հարկի հարևան Հովհաննես Սահակյանին, ով այդ ժամանակ իր ընտանիքով գտնվում էր ՌԴ-ում: Չէ՞ որ առանց հիմքի` առանց 1-ին հարկի, մնացած 4 հարկը չէր կառուցվի: Իմանալով այս մասին, Հովհաննեսը Գառնիկին պատասխանում է, որ իր համաձայնությունը կտա միայն այն դեպքում, եթե իր բաժին կցակառույցում լուսամուտ բացվի: Հակառակ դեպքում իր բնակարանը լրիվ կզրկվի ցերեկային լույսից, ինչը հակասում է սանհիգիենիկ պահանջների նորմերին: Հարևան Գառնիկը հավաստիացնում է, որ լուսամուտն անպայման կտեղադրվի: Հովհաննեսն էլ բանավոր համաձայնություն է տալիս, որ իր փոխարեն ստորագրի մյուս հարևան Ա. Մելիքսեթյանը: